**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**СОНГОГЧИЙН НЭРСИЙН ЖАГСААЛТ, БҮРТГЭЛИЙН ХЯНАЛТЫН ДЭД**

**ХОРООНЫ 4 ДҮГЭЭР САРЫН 07-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:***  | 1-2 |
| ***2*** | ***Хуралдааны дэлгэрэнгүй тэмдэглэл:*** | 3-21 |
|  | 1.Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын талаар холбогдох байгууллагын мэдээлэл сонсох | 3-21 |
| **3** |

***Монгол Улсын Их Хурлын 2021 оны хаврын ээлжит чуулганы Сонгогчийн нэрсийн жагсаалт, бүртгэлийн хяналтын дэд хорооны 4 дүгээр сарын 07-ны өдөр /Лхагва гараг/-ийн хуралдааны товч тэмдэглэл***

Сонгогчийн нэрсийн жагсаалт, бүртгэлийн хяналтын дэд хорооны дарга, Улсын Их Хурлын гишүүн Г.Ганболд ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Дэд хорооны хуралдааныг цахим хэлбэрт шилжүүлж, Дэд хорооны дарга Г.Ганболд, Улсын Их Хурлын гишүүн Ж.Ганбаатар, Ж.Мөнхбат, Ц.Мөнх-Оргил нар “Үндсэн хууль” танхимаас, Улсын Их Хурлын гишүүн Б.Пүрэвдорж МyParliament программ болон цахим хуралдааны программыг ашиглан Дэд хорооны хуралдаанд цахимаар оролцов.*

*Хуралдаанд ирвэл зохих 5 гишүүнээс 5 гишүүн цахим хуралдааны программын ирцэд бүртгүүлж, 100 хувийн ирцтэйгээр хуралдаан 14 цаг 12 минутад Төрийн ордны “Үндсэн хууль” танхимд эхлэв.*

***Нэг.Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын талаар холбогдох байгууллагын мэдээлэл сонсох***

Хэлэлцэж буй асуудалтай холбогдуулан Сонгуулийн ерөнхий хорооны гишүүн бөгөөд дарга П.Дэлгэрнаран, мөн хорооны гишүүн бөгөөд Ажлын албаны дарга Д.Баяндүүрэн, Хууль, эрх зүйн хэлтсийн дарга Д.Бат-Эрдэнэ, Улсын бүртгэлийн ерөнхий газрын дарга Д.Дэлгэрсайхан, мөн газрын Иргэний улсын бүртгэлийн газрын дарга Т.Нармандах нар “Үндсэн хууль” танхимаас, Гадаад харилцааны яамны Төрийн нарийн бичгийн дарга Н.Анхбаяр, мөн яамны Төрийн захиргааны удирдлагын газрын захирал С.Золжаргал нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын талаар Сонгуулийн ерөнхий хорооны гишүүн бөгөөд дарга П.Дэлгэрнаран, Улсын бүртгэлийн ерөнхий газрын дарга Д.Дэлгэрсайхан, Гадаад харилцааны яамны Төрийн захиргааны удирдлагын газрын захирал С.Золжаргал нар тус тус мэдээлэл хийв.

Мэдээлэлтэй холбогдуулан Улсын Их Хурлын гишүүн Ж.Ганбаатар, Ж.Мөнхбат, Б.Пүрэвдорж, Г.Ганболд нарын тавьсан асуултад Сонгуулийн ерөнхий хорооны гишүүн бөгөөд дарга П.Дэлгэрнаран, Улсын бүртгэлийн ерөнхий газрын дарга Д.Дэлгэрсайхан нар хариулж, тайлбар хийв.

Улсын Их Хурлын гишүүн Б.Пүрэвдорж үг хэлэв.

Дэд хорооны гишүүд Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын талаар холбогдох байгууллагуудын мэдээллийг сонслоо.

*Хуралдаан 1 цаг 03 минут үргэлжилж, 5 гишүүнээс 5 гишүүн хүрэлцэн ирж, 100 хувийн ирцтэйгээр 15 цаг 15 минутад өндөрлөв.*

**Тэмдэглэлтэй танилцсан:**

СОНГОГЧИЙН НЭРСИЙН ЖАГСААЛТ,

БҮРТГЭЛИЙН ХЯНАЛТЫН ДЭД

ХОРООНЫ ДАРГА Г.ГАНБОЛД

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ ХӨТЛӨХ.

АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**СОНГОГЧИЙН НЭРСИЙН ЖАГСААЛТ, БҮРТГЭЛИЙН ХЯНАЛТЫН ДЭД**

**ХОРООНЫ 4 ДҮГЭЭР САРЫН 07-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Ганболд:** Дэд хорооны гишүүдийнхээ өдрийн амгалант айлтгаж байна. Дэлхийн эрүүл мэндийн байгууллага, Монгол Улсын Засгийн газар, Улсын онцгой комисс мэргэжлийн байгууллагуудаас ковид-19 цар тахлын онцгой нөхцөл байдалтай холбогдуулаад гаргасан зөвлөмж, шийдвэр болон Улсын Их Хурлын чуулганы хуралдааны дэгийн тухай хуульд заасан онцгой нөхцөлд хэрэглэх цахим хуралдааны дэгийн дагуу Улсын Их Хурлын гишүүд Дэд хорооны хуралдаанд MyParliament болон ZOOM программд танхимаар оролцож байгааг дуулгая. Өнөөдрийн хуралдаанд Улсын Их Хурлын гишүүн Ж.Мөнхбат, Ж.Ганбаатар, Г.Ганболд нар танхимаар, Улсын Их Хурлын гишүүн Б.Пүрэвдорж цахимаар оролцож, Дэд хорооны 5 гишүүн тавуулаа Дэд хорооны хуралдаанд оролцож байна.

Ингээд ирц 100 хувь байгаа тул ирц хангалттай хүрсэн гэж үзэж байна. Ингээд Дэд хорооны гишүүд 100 хувь хуралдаад ирсэн тул Сонгогчдын нэрсийн жагсаалт, бүртгэлийн хяналтын дэд хорооны 2021 оны 4 дүгээр сарын 7-ны өдрийн хуралдаан нээснийг мэдэгдье.

Дэд хорооны хурлаар хэлэлцэх асуудлын төлөвлөгөөг танилцуулъя.

1.Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын талаар Сонгуулийн ерөнхий хороо, Улсын бүртгэлийн газар, Гадаад харилцааны яамны мэдээллийг сонсох асуудлыг оруулж байгаа юм.

Хэлэлцэх асуудалтай холбогдуулаад дэд хорооны гишүүдээс саналтай гишүүн байна уу. Байхгүй байгаа тул хэлэлцэх асуудлаа баталъя.

Ингээд хэлэлцэх асуудлын дарааллын дагуу Монгол Улсын Ерөнхийлөгчийн 2021 оны ээлжит сонгуулийн бэлтгэл ажлын явцын талаар Сонгуулийн ерөнхий хорооны мэдээллийг сонсоно.

Хэлэлцэх асуудалтай холбогдуулаад ажлын хэсгийг танилцуулъя.

Ажлын хэсэгт Сонгуулийн ерөнхий хорооны гишүүн бөгөөд, дарга Дэлгэрнаран, Сонгуулийн ерөнхий хорооны Ажлын албаны дарга Баяндүүрэн, Сонгуулийн ерөнхий хорооны Хуулийн хэлтсийн дарга Бат-Эрдэнэ, Улсын бүртгэлийн ерөнхий газрын дарга Дэлгэрсайхан, Улсын бүртгэлийн ерөнхий газрын Иргэний улсын бүртгэлийн газрын дарга Нармандах, Гадаад харилцааны яамны Төрийн нарийн бичгийн дарга Анхбаяр, Гадаад харилцааны яамны Төрийн захиргааны удирдлагын газрын захирал С.Золжаргал гэсэн хүмүүс оролцож байна.

Ингээд хурлаар хэлэлцэх асуудлын дарааллын дагуу Ерөнхийлөгчийн сонгуулийн бэлтгэл ажлын талаарх Сонгуулийн ерөнхий хорооны мэдээллийг ерөнхий хорооны дарга Дэлгэрнаран танилцуулна. Ажлын хэсгийн 2 дугаар микрофоныг өгье.

**П.Дэлгэрнаран:** Эрхэм гишүүд та бүхэнд энэ өдрийн амгаланг айлтгая. Сонгуулийн ерөнхий хорооноос 2021 оны Ерөнхийлөгчийн ээлжит сонгуулийн бэлтгэл ажлыг өгөх чиглэлээр ханган ажиллаж байна. Ингээд энэ сонгуулийн бэлтгэл ажлын талаар дэд хорооны гишүүдэд бид нар товч мэдээллээ тараасан. Тэгэхээр бид нар бол одоо үзүүлэх юугаа бол слайдаар товч үзүүлж танилцуулъя. Монгол Улсын Их Хурлын сонгуулийн 2021 оны 1 дүгээр сарын 20-ны өдрийн 7 дугаар тогтоолоор Монгол Улсын Ерөнхийлөгчийн 2021 оны ээлжит сонгуулийг товлон зарлаж 2021 оны 6 дугаар сарын 9-ний өдөр санал авахаар тогтоосон.

Мөн 2021 оны 1 дүгээр сарын 20-ны өдрийн 08 дугаар тогтоолоор Монгол Улсын Ерөнхийлөгчийн 2021 оны ээлжит сонгуулиар санал авах, санал тоолох, дүн гаргах үйл ажиллагаанд санал тоолох төхөөрөмжийг ашиглах асуудлыг шийдвэрлэсэн.

Энэ тогтоолыг хэрэгжүүлэхтэй холбогдуулан Монгол Улсын Ерөнхийлөгчийн сонгуулийн тухай хуулийг хэрэгжүүлэх, санал авах өдөр хүртэл сонгуулийн бэлтгэл ажлыг хангахтай холбогдуулаад бид бүх чиглэлээр сонгуулийн үйл ажиллагаанд оролцдог чиг үүргийн байгууллагуудтай хамтарсан ажлын хэсэг байгуулж, дэд ажлын хэсгүүд байгуулж, ерөнхий ажлын хэсэг байгуулж ингээд хуульд заагдсан ажлуудыг цаг хугацаанд нь төлөвлөж хэрэгжүүлж байна. Одоогийн байдлаар бол Ерөнхийлөгчийн сонгуулийн хуульд заагдсан болон Улсын Их Хурлын тогтоолд заагдсан ажлууд бол цаг хугацааны хувьд бол хоцрогдолгүй төлөвлөгдөж, гүйцэтгэл хийгдэж байна. Одоогийн байдлаар яг өнөөдрийн байдлаар бол аймаг, нийслэлийн сонгуулийн хороодыг 198 гишүүний бүрэлдэхүүнтэй байгуулсан. Энэ бол нийслэл 21 аймаг, нийт 22 субъектэд 198. Энэ бол аймаг нийслэл бүрийг 9 хүний бүрэлдэхүүнтэй сонгуулийн хороодыг байгуулсан.

4 дүгээр сарын 10-ны өдөр хүртэл бол том дүүргийн сонгуулийн хороонд ажиллах төрийн албан хаагчдыг бүртгэх, сургах, сонгон шалгаруулах ийм ажлууд хийгдэж байна. 4 дүгээр сарын 10-ны өдөр гэхэд бол Ерөнхийлөгчийн сонгуулийн хуулийн дагуу 9 дүүрэг 330 суманд сонгуулийн хороод байгуулагдах учиртай. Энд бол нийт 2373 төрийн албан хаагчид ажиллах юм.

5 дугаар сарын 10 хүртэл хэсгийн хороодод ажиллах төрийн албан хаагчдын бүртгэл сургалт шалгаруулалт, гэрчилгээ олголт гээд энэ ажлууд хийгдээд 5 дугаар сарын 10-ны өдөр гэхэд бол хэсгийн хороодын бүрэлдэхүүнүүд тодорч хэсгийн хороод байгуулагдана. Хэсгийн хороодын бүрэлдэхүүн батлагдана. Энд бол нийдээ 18783 төрийн албан хаагчид ажиллах юм. Одоогийн байдлаар бол манай Сонгуулийн ерөнхий хорооны бүртгэлийн сайтад бүртгэгдсэн нийт 24536 ажилтан бүртгэгдээд сургалтад хамрагдаж шалгаруулалтад ороход бол бэлэн болсон. Энэ бүртгэл бол цаашдаа 5 дугаар сарыг дуустал үргэлжилнэ.

Сум, дүүргийн сонгуулийн хороод бол энэ 4 дүгээр сарын 10-ны өдөр байгуулагдах учиртай.

Гадаад байгаа иргэдийн саналыг авах ажлыг хариуцах Гадаад харилцааны яамны саналыг үндэслэн хуулийн дагуу төв комиссыг байгуулсан. Төв комисс, салбар комиссоо мөн байгуулсан. Нийт 45 комисс ажиллана. Энд 187 хүн ажиллана. Энэ яагаад 187 хүн ажиллана гэхээр зарим газар 3 хүний бүрэлдэхүүнтэй, зарим газар 5 хүний бүрэлдэхүүнтэй. Нийт 30 оронд 45 дипломат байгууллагууд дээр ингэж байгуулагдаж ажиллах юм.

Түрүүн та бүхэнд хэлсэн Улсын Их Хурлын тогтоолоор саналын дүн гаргахад бид нар санал тоолох төхөөрөмжийг ашиглах тогтоол гарсан. Үүнтэй холбогдуулаад мэдээллийн технологийн багийн гишүүдээ сургаж, бүртгэж дууссан. Нийт багийн гишүүд бол 148 байна. Нийт энэ жилийн Ерөнхийлөгчийн ээлжит сонгуулийн хувьд 2087 хэсэгтэй байна. Хэсгүүд бол байгуулагдаад дууссан. Хэсгийн хороог бол би сая хэлсэн. 5 сарын 10 гэхэд хэсгийн хорооны бүрэлдэхүүн батлагдаад тэгээд цаашдаа сонгогч санал авахаас 7 хоногийн өмнө гэхэд хэсгийн хорооны байрууд бэлэн болох учиртай. Ингээд энэ 2481 даамал гэдэг бол энэ 2087 хэсгийн хороодод ажиллаад тэгээд нөөц багийн бүрэлдэхүүнүүд бий болох ийм учиртайгаар байгуулагдаж байгаа.

Тоног, төхөөрөмж, техник хэрэгслийн хувьд бол бид бол боломжийн хэлбэрээр бэлдлээ. Манайд бол одоогийн байдлаар 2750 санал тоолох төхөөрөмж байна. Энийгээ засварлаж ашиглахад бэлэн болгосон. Ингээд бид нар бол 2087 хэсгийн хороодтой. Энийг хуваарилж нөөцтэйгөөр зарим газар бол 2-ыг давхардуулж тавьж ийм байдлаар зохион байгуулах ийм ажилтай.

Дүн дамжуулах мэдээ мэдээллийн технологийн баг санал авах байруудад тавих камерын асуудлуудыг бид нар шийдэж байгаа. Энэ жилийн сонгуулийн хуульд шинээр орсон асуудал бол гол нь гар тооллогыг 100 хувь хяналтын тооллого хийх учиртай. Энэ ажилтай холбогдсон дүрэм, журмуудаа бид нар баталсан. Нийтдээ 22 журам баталж бид нар хэрэгжүүлж ажиллаж байна. Хуулийг хэрэгжүүлэх ажлын хүрээнд.

Камерын системийг бас энэ жил хэвээр ашиглана. Нийт санал авч байгаа хэсгийн хороодод камер байрлуулж бичлэг хийж, зөрчил дутагдлыг баталгаажуулах, баримтжуулах ийм зориулалтаар хуульд бол тусгагдсан байгаа. Энэ камерын системийг ашиглах камераар хэсгийн хороодод болж байгаа, санал авах байранд болж байгаа үйл ажиллагааг бол нийтэд бас мэдээлж үзүүлэх ийм боломжийн шийдлүүдийг хийгээд бид нар бол бэлтгэлийг хангаж байна.

Энэ ажилтай холбогдуулаад бид нар бол Улсын Их Хурлын өнгөрсөн 2020 онд баталж өгсөн Ерөнхийлөгчийн сонгуулийн төсвийн хүрээнд төсвөө, гүйцэтгэх ажлаа хооронд нь уялдуулж харьцуулж үзээд бид нар бол төсөв дээр ямар нэгэн хүндрэл бол байхгүй байгаа.

Би танилцуулж дууслаа.

**Г.Ганболд:** Дэлгэрнаран даргад баярлалаа. Одоо Улсын бүртгэлийн ерөнхий газрын дарга Дэлгэрсайхан, Улсын бүртгэлийн ерөнхий газраас Сонгогчдын нэрсийн жагсаалттай холбоотой хуульд заасан ажлуудыг хэрэгжүүлж байгаа талаар товч мэдээлэл өгнө.

Ажлын хэсгийн 3 дугаар микрофон.

**Д.Дэлгэрсайхан:** Та бүхэнд энэ өдрийн мэндийг хүргэе. Улсын бүртгэлийн ерөнхий газрын дарга Дэлгэрсайхан мэдээлэл өгч байна.

Монгол Улсын Ерөнхийлөгчийн сонгуулийн тухай хуулийн 19 дүгээр зүйлийн 19.1 дэх хэсэгт “Сонгогчдын нэрийн жагсаалтыг иргэний улсын бүртгэлийн цахим мэдээллийн санд үндэслэн үйлдэх бөгөөд түүнийг нягтлан шалгах, давхардлыг арилгах, сонгогчдын нэрийн жагсаалтад бүртгэгдээгүй сонгуулийн эрх бүхий иргэнийг бүртгэх, эдгээртэй холбоотой гомдлыг шийдвэрлэх ажлыг улсын бүртгэлийн асуудал хариуцсан төрийн захиргааны байгууллага зохион байгуулж, нэгдсэн удирдлагаар хангана” гэсэн энэ чиг үүргийнхээ дагуу 2 бүлэг 17 ажлыг товч танилцуулъя.

Нэгдүгээр бүлэгт бэлтгэл ажлын хүрээнд.

Улсын бүртгэлийн ерөнхий газрын тушаалаар ажлын хэсэг байгуулагдсан 1 сарын 7-ны өдөр. Ерөнхий төлөвлөгөөгөө гаргаад 9 бүлэг бүхий 94 арга хэмжээг төлөвлөсөн байна. Энэхүү төлөвлөгөөгөө сонгуулийн ерөнхий хорооны баталсан Монгол Улсын Ерөнхийлөгчийн сонгуулийн үйл ажиллагааны зохион байгуулах цаг хугацааны хуваарьтай нийцүүлсэн.

2021 оны 4 дүгээр сарын 05-ны өдрийн байдлаар нийт 96 ажлаас 40 ажлыг бүрэн гүйцэтгэж, төлөвлөгөөний хэрэгжилт 42%-тай байгаа бөгөөд тасарсан, хэрэгжээгүй, удааширсан арга хэмжээ байхгүй холбогдох цаг хугацааны хуваарийн дагуу хийгдэж байна. 4 сарын 5-ны өдрийг хүртэл ажлаараа 100 хувийн гүйцэтгэлтэй явна.

**2**.Сонгогчийг бүртгэх, түүнийг таньж оруулах техник хэрэгсэл, сэлбэг, программ хангамж ашиглах, сургалт, зардал зэрэг дэд төлөвлөгөөнүүдийг гаргаж түүнийхээ хэрэгжилтийг хангаж ажиллаж байна.

**3**.Сонгогчийн бүртгэлийн техник, тоног төхөөрөмжид техникийн үзлэг, тооллого хийх ажлыг бүрэн хийж дууссан. Холбогдох гэмтэлтэй байгаа тоног төхөөрөмжүүдийг худалдан авах үйл ажиллагаа явагдаж байна.

 **5**.Сонгогчийн нэрсийн жагсаалтыг байршуулах цахим программ хангамжийг бүрэн хийж гүйцэтгэж дууссан. Үүний дараа гадаад улсад санал өгөхөөр бүртгүүлсэн сонгогчдын нэрсийн жагсаалтыг гарган хүргүүлэхтэй холбоотой дундын мэдээллийн санд ашигладаг программ хангамжийг бүрэн хийж дууссан.

Хоёрт нь манай үндсэн яг гол ажил байгаа. Сонгогчийн нэрийн жагсаалтыг үйлдэх түүнтэй холбоотой арга хэмжээнүүд.

**1**.Монгол Улсын Ерөнхийлөгчийн сонгуулийн тухай хуулийн 11 дүгээр зүйлийн 11.1, 11.2 хэсэг байгуулахтай холбоотой, энэ заалтуудтай холбогдон сонгуулийн эрх бүхий иргэний тоог 2021 оны 5 дугаар сарын 5-ны өдрийн байдлаар гаргаж сум, дүүргийн Иргэдийн төлөөлөгчдийн Тэргүүлэгчдэд хүргүүлэх гэсэн.

**2**.“Монгол Улсын Ерөнхийлөгчийн сонгуулийн сонгогчдын нэрийн жагсаалт үйлдэх, танилцуулах журам”-г 1 сарын 20-ны өдөр цахим хуудсандаа байршуулж хэлэлцүүлэг хийсэн.

2 дугаар сарын 5-ны өдөр Сонгуулийн ерөнхий хорооноос албан бичгээр саналыг тусгасан.

3 сарын 9-ний өдөр Сонгуулийн ерөнхий хороонд хүргүүлсэн байгаа. Ингээд 3 сарын 26-ны өдөр Сонгуулийн ерөнхий хороогоор батлуулан Хууль зүй, дотоод хэргийн яаманд 29-ний өдөр хүргүүлээд захиргааны хэм хэмжээний актын улсын нэгдсэн санд 4 сарын 1-ний өдөр 5170 тоотод бүртгүүлсэн байна.

**3**.Улсын бүртгэлийн байгууллагын орон нутаг дахь газар, хэлтэс сонгуулийн хэсэг байгуулж, хэсгийн нутаг дэвсгэрийг зарласан сум, дүүргийн иргэдийн Төлөөлөгчдийн Хурлын Тэргүүлэгчдийн тогтоолыг хүлээн авч, Иргэний улсын бүртгэлийн цахим мэдээллийн сантай бүх мэдээллийг тулган шалгасан.

4.Бүх мэдээллүүдээ нэгтгээд эх хувьтай нь тулгаад 3 сарын 10-ны өдрийн байдлаар холбогдох журмын дагуу нягтлан шалгасан байна.

 5.Сонгуулийн ерөнхий хорооны “Зөвшөөрөл олгох тухай” тогтоолоор 7 аймгийн 8 сумын 9 багт шинээр хэсэг байгуулсан. Энэ хэсгүүдийг бүгдийг тусгасан.

6.Сонгуулийн хэсэг байгуулсан сум, дүүргийн иргэдийн Төлөөлөгчдийн Хурлын Тэргүүлэгчдийн тогтоолын дагуу 3 дугаар сарын 15-ны өдрийн байдлаар 2087 сонгуулийн хэсгийн мэдээлэл үүссэн ба орон нутагт 1630, нийслэлд 457 сонгуулийн хэсэг байна.

7.2087 хэсгийг улсын хэмжээнд давхардахгүй байхаар дугаарлаж Сонгуулийн ерөнхий хороонд 3 дугаар сарын 19-ний өдөр хүргүүлсэн.

8.2021 оны 4 дүгээр сарын 01-ний өдрийн байдлаар нэрийн жагсаалтыг гаргасан. Сонгогчдын нэрийн жагсаалтад нийт 2,159,203 сонгогч бүртгэгдсэн байна.

 9.Тус газрын хяналт шалгалтын газраас иргэдийн шилжилт хөдөлгөөнтэй холбоотой бүртгэлд тогтмол хяналт шалгалтыг хийж байна.

10.4 дүгээр сарын 1-ний байдлаар burtgel.gov.mn хуудсанд сонгогчдын нэрийн жагсаалтыг цахим хуудсандаа бүрэн байршуулсан. Өөрөөр хэлбэл сонгогчийн нэрийн жагсаалт дахь өөрийн болон өөрийн байнга оршин суугаа хаягийн бүртгэлд бүртгэгдсэн нийт сонгогчдын мэдээлэлтэй танилцах боломжоор өнөөдрийн байдлаар хангасан байна.

11.Шилжилт хөдөлгөөний бүртгэлийн хуульд заасан түр зогсоохтой холбоотойгоор Улсын бүртгэлийн холбогдох газар, нэгжүүддээ бүртгэлийн холбогдох газар нэгжүүдтэй зөвлөмж чиглэлийг хүргүүлсэн.

12.Шилжилт хөдөлгөөнийг түр зогсоохтой холбоотойгоор ерөнхий газрын даргын тушаал гарсан. 4 сарын 5-ны өдөр Улсын бүртгэлийн байгууллагын орон нутаг дахь бүх хэлтэс газруудад хүргүүлсэн байна.

Ингээд ерөнхий мэдээлэл дууслаа. Төгсгөлд нь би яг Улсын бүртгэлийн байгууллагаас сонгууль болох хугацаанд гарч болох 4 асуудлыг бас танилцуулъя.

1.Ковид-19 халдварт цар тахалтай холбоотойгоор сонгогчдын техник хэрэгслийг хүргүүлэх яг танхимын сургалттай холбоотой асуудал нэлээд хүндрэл үүсгэх магадлалтай байна.

2. хурууны хээ унших төхөөрөмж, бусад дагалдах хэрэгслийг анх авснаас хойш 2012 хойш шинэчлэгдээгүй байгаа. Үүнтэй холбоотой хурууны хээг таних тал дээр бол нэлээн ажиллагаа хийх шаардлагатай болсон.

3.Монгол Улсын Ерөнхийлөгчийн сонгуулийн хуулийн 60 дугаар зүйлийн 60.7, 60.8 дахь хэсэгт заасан иргэний бүртгэлийн итгэмжлэгдсэн ажилтан тухайн тохиолдолд цахим архив үүсгэхээр байгаа. Цахим архив үүсгэх үед техник хэрэгслээ хүрэлцээгүйн улмаас бид нар компьютер дээрээ веб камерыг ашиглаад цахим архив үүсгэх ийм асуудал байж байгаа.

Хамгийн гол асуудал Монгол Улсын Их Хурлын сонгуулийн 28 дугаар тойрогт явагдах Улсын Их Хурлын гишүүний нөхөн сонгуулийн санал авах өдрийг хойшлуулсантай холбоотой иргэний шилжилт хөдөлгөөн маш их бухимдал дагуулж байгаа. Өөрөөр хэлбэл одоо 28 дугаар тойрог дээр шилжилт хөдөлгөөнийг зогсоосон байсан. Энэ 4 сарын 10-ны байдлаар орон даяараа Ерөнхийлөгчийн сонгуультай холбоотой бүх шилжилт хөдөлгөөнийг зогсооно.

28 дугаар тойргийн санал авах өдөр 10 сард байж байгаа. Ингэхээр тухайн 28 дугаар тойрогт хамаарагдах иргэд маань 10 сар хүртэл ямар нэг шилжилт хөдөлгөөн хийгдэхгүйгээр ийм зохицуулалт харагдаж байгаа. Энэ бол нэлээд ойлгомжгүй байдал үүсгэсэн иргэд маань энэ тал дээр нэлээд бухимдалтай байгаа.

Мэдээлэл дууслаа.

**Г.Ганболд:** Дэлгэрсайхан даргад баярлалаа. Одоо Гадаад харилцааны яамны мэдээллийг тус яамны Төрийн захиргаа удирдлагын газрын захирал Золжаргал цахимаар танилцуулах юм байна. Гадаад харилцааны яамныхан 1111 төв дээр ковид гарсантай холбогдуулаад шинжилгээнд орох дараалал үүссэнтэй холбоотой орж ирж амжихгүй байна.

**С.Золжаргал:** Сайн байцгаана уу? Бүгдэд нь өдрийн мэнд хүргэе. Би Гадаад харилцааны яамны Төрийн захиргааны удирдлагын газрын дарга Золжаргал байна. Мэдээлэл хийе.

Манайх Сонгуулийн ерөнхий хорооны 1 дүгээр сарын 29-ний өдрийн 4 дүгээр тогтоолоор гадаад улсад байгаа иргэдийн санал авах ажлыг зохион байгуулах төв комиссыг 7 хүний бүрэлдэхүүнтэйгээр байгуулсан.

Гадаад харилцааны яам, Сонгуулийн ерөнхий хороо, Улсын бүртгэлийн ерөнхий газраас төлөөллүүд орсон.

Бид комиссын хуралдааныг 2 удаа хийсэн байгаа. Өчигдөр гадаад улсад байгаа иргэдийн санал авах салбар комиссоо байгуулсан. Түрүүн Дэлгэрнаран даргын хэлсэнчлэн 30 орон нийтдээ 187 хүний бүрэлдэхүүнтэй байгаа.

Бид нар төв комиссынхоо ажлын төлөвлөгөөг батлуулаад хуваарийн дагуу ажил хийгдээд явж байгаа.

Бид нарт бол хүндрэлтэй гэж харагдаж байгаа асуудал бол шууд нислэг нээх асуудал бол хүндрэлтэй байгаа. Бид нар Зам, тээврийн хөгжлийн яаманд албан бичиг хүргүүлээд аль болох 24, 25-ны үеэр тогтмол нисдэг үйлдлийг хүссэн албан бичиг явуулсан байгаа. Бид бол DHL компаниас 45 дипломат төлөөлөгчийн газрууд руу саналын хуудсыг хүргүүлэхэд хэдий хугацаа орох вэ гэдэг мэдээлэл хүсээд авсан. Үүнд бол нийтдээ 39 дипломат төлөөлөгчийн газарт DHL үйлчилгээ хүргэх боломжтой юм байна. Энэ нь хамгийн бага нь 2 ажлын хоногт багтаж очно. Хамгийн ихдээ 6 ажлын хоногт багтаж очихоор байгаа. Энэ нь бол Куб улсын нийслэл Гавана хот байгаа. DHL үйлчилгээ байхгүй 6 дипломат төлөөлөгчийн газар байгаа. ОХУ-ын Кзиль, Улан-Удэ хот, мөн БНХАУ-ын Хөх хот, Эрээн, Манжуур гэсэн хотууд байгаа. Гэхдээ бид нар энийг Орос болон Хятадад байгаа энэ төлөөлөгчийн газруудаа Эрхүү хот руу юм уу Бээжин хот руу дуудаад саналын хуудсаа хүргүүлэх боломжтой гэж үзэж байгаа. Ганц асуудалтай байгаа орон бол БНАСУ байгаа. Ямар ч харилцаа холбоо байхгүй байгаа. тэндээс гарсан бол буцаж орох боломжгүй гэдэг утгаараа манай дипломатууд хил дээрээс саналын хуудсыг авч чадахгүй. Бид нар тийшээ орж чадахгүй гэсэн тийм нөхцөл байдал үүсээд байгаа. Ерөнхийдөө бол иймэрхүү байгаа бусад ажил хуваарийн дагуу явж байгаа.

**Г.Ганболд:** Мэдээлэл сонслоо. Дэд хорооны гишүүд Сонгуулийн ерөнхий хороо, Улсын бүртгэлийн ерөнхий газар, Гадаад харилцааны яамнуудын өгсөн мэдээлэлтэй холбогдуулаад асуулт асууж, үг хэлнэ.

Ковидын нөхцөлийн дагуу 2 минутаар нэмэлтээр гишүүний хүсэлтээр тодруулах шаардлагатай бол 1 минут байгаа. Тийм учраас яах вэ асуудлууд нь одоо тулгамдсан асуудал цөөн гишүүд байгаа учраас асуулт саналаа тусад нь явчихъя. Эхлээд асуултаа явъя гэж бодож байна.

Ганбаатар гишүүн, Мөнхбат гишүүн, Пүрэвдорж гишүүн ингээд 3 гишүүн асуулт асууна. Ганбаатар гишүүн эхэлье.

Ганбаатар гишүүний микрофоныг өгье.

**Ж.Ганбаатар:** Баярлалаа. Сонгуулийн бэлтгэл ажил их сайн явж байгаа юм байна гэж ойлголоо. Угаасаа энэ сонгуулийн бэлтгэл ажил ер нь 2012 оноос хойш их сайн явдаг болчихсон л доо. Ер нь гайгүй. Одоо энэ асуудлууд бол гайгүй байх гэж ойлгож байна. Би Баянгол дүүрэг дээр гарч байгаа нэг асуудлууд гэвэл одоо нэг айл дээр 10-аас дээш одоо сонгогч бүртгүүлсэн. Баянгол дүүргийн 4 дүгээр хороон дээр гэхэд 70 өрхийн 900 хүн байна гээд мэдээ өгөөд байгаа юм. Би зүгээр нэг хороогоор жишээ авч байгаа юм. 70 өрхийн 900 хүн. Тэгээд энэ өрхийн хүмүүстэй ингээд тэр хорооны хүмүүс нь ингээд уулзаад одоо дүүргийн хүмүүс нь уулзаад ингэхлээр манай дээр байдаггүй гээд өөрсдөө өргөдөл дээрээ гарын үсэг зурчхаж байгаа юм шиг байгаа юм.

Тэгэхлээр хасалт хийх эрхтэй юм уу, эрхгүй юм уу гэдгийг нь одоо хэн хэрэгтэй юм бэ гэдэг нь за иргэн гэдэг нь тэр өрхийн тэргүүн өрхийн тэргүүн гэр бүлийнхээ хүнтэй ч юм уу, тэр өрхийн тэргүүн нь өөрөө ингээд энэ манай дээр байдаггүй хүмүүс байна гээд. Ингээд одоо тэр өргөдөл дээрээ гарын үсэг зурчихлаа. Хэн ямар хүн, ямар байцаагч, ямар албан тушаалтан тэрийг хасдаг юм бэ гэдгийг нь хэлж өгөөч. Энийг нэг жоохон ойлгодоггүй юм байна лээ. Тэр дүүргийн тэр бүртгэлийн газар бол ямар ч эрх мэдэлгүй юм байна гэж ойлгогдсон, хасалт хийдэггүй юм байна.

Ерөнхий газраас нь хасдаг юм уу, эс үгүй бол хяналт шалгалт ордог юм уу? За ямар нэгэн одоо тэрэн дээр нэг тийм ойлгомжтой биш байна гэсэн. Тэгэхээр тэр сонгууль өгч байгаа нөхцөлд чинь нэг заримдаа гар хуруун дээр тэмдэглэгээ хийгээд байдаг. Заримдаа тэмдэглэдэггүй энэ удаагийнх одоо яах юм бол. Тэмдэглэгээ энэ тэр энэ тэр янз янзын юм байна уу, үгүй юу? Сонгуулийн ерөнхий хороо ер нь сонгуулийн дүн гарсныг яг тийм ойлгомжтой нийтэд мэдээлэх нь Ерөнхийлөгчөөс.../минут дуусав/.

**Г.Ганболд:** Ганбаатар гишүүний нэг нэг минутыг сунгаж өгье.

**Ж.Ганбаатар:** Баярлалаа. Ерөнхийлөгчийн сонгууль, ер нь тэр тал нь их од юутай бэлтгэлтэй байсан нь зөв байна гэж одоо ойлгож байна. Маш ойлгомжтой. Одоо хэн хэдэн санал аваад яаж тэргүүлсэн юм гэдгийг нь зарлах нь зөв. Одоо маш хурдтай ажиллах нь их зөв бай байна гэдгийг би яах вэ? Өмнөх хүмүүс сонгуулиудаас харж байхад ер нь тийм ард иргэд бол энийг нэг их тийм ерөнхий сонгуулийн ерөнхий хорооны дүнг хардаг юм. Тэгэхээр одоо тийм ойрхон байдал үүсэхийг бас үгүйсгэхгүй байх. Тэгэхлээр тэр сонгуулийн ерөнхий хорооны шийдвэр их тийм ойлгомжтой гаргах ёстой гэдэг дээр анхаарч ажиллаарай гэдгийг сануулж хэлье.

Хоёр асуулт асуусан тэрэндээ хариулт авъя.

Баярлалаа.

**Г.Ганболд:** Ажлын хэсгийн гуравдугаар микрофон Дэлгэрсайхан дарга хариулъя.

**Д.Дэлгэрсайхан:** Би нэгдүгээр асуултад хариулъя. Үнэхээр Ганбаатар гишүүний ярьж байгаачлан яг ийм нэг хаяг дээр олон хүн байна гэдэг энэ асуудлууд сонгууль болгон дээр байнга гардаг. Яг өнөөдрийн байдлаар 10-аас дээш буюу одоо 10-20 түүнээс дээш 6169 тохиолдол байна. Өөрөөр хэлбэл 6069 хаяг байна. Энэ хаяг дээр өрөх гэсэн үг. Гурван шалтгаан байдаг. Энийг би товчхон эхлээд шалтгаануудаа хэлээд таны асуусан асуултад хариулъя.

Энэ дээр нэлээн олон төвүүд байдаг, өөрөөр хэлбэл зөв амьдрах ухаан байдаг юм уу? Гэрэлт ирээдүй асрамжийн газар. Энэ дээр бол жишээ нь 145 байдаг юм уу, 24 байдаг юм уу? Хөвсгөл аймагт асрамжийн газарт 36 гэх мэтчилэн. Нэгдүгээр шалтгаан нь маш олон асрамжийн төвүүд дээр нэг хаяг байдаг.

Хоёрдугаар шалтгаан задгай хаягууд байж байдаг. Жишээ нь Баянзүрхийн задгай хүмүүсээ одоо уулан дээр ирж задгайгаа бүгдийг нь зуу гээд дугаарлачихсан. Тэгээд тэр зуун тоот дотор маш олон айлууд байх.

Гуравдугаар шалтгаан яг таны саяын хэлж байгаа үл хөдлөх эд хөрөнгөө зарж борлуулчхаад тэр хаягаасаа шилжилтээ хийдэггүй. Ингээд хэд хэдэн ингээд үл хөдлөх нь зарагдчихсан. Өмнө нь байсан бүх хүмүүс тэр хаяг дээрээ байдаг.

Гарцыг нь Улсын бүртгэлийн ерөнхий газрын ерөнхий багц хууль батлагдаж байх үед бид нар яг энэ асуудлыг тавиад за яг одоогийн байдлаар бид нар за иргэний оршин суугаа газрын үл хөдлөх эд хөрөнгийн болон газар өмчлөх эрхийн дуусгавар болсон боловч, иргэний улсын бүртгэлийн мэдээллийн сан дахь хаягийн бүртгэлд өөрчлөлт ороогүй бол холбогдох иргэний өөрийнх нь хүсэлтээр хүсэлтийг үндэслэн гаргасан, хяналтын улсын байцаагчийн дүгнэлтээр иргэний байнга оршин суугаа газрын хаягийн бүртгэлийг түдгэлзүүлж болно гээд ийм хуулийн заалт орсон юм. Өөрөөр хэлбэл тухайн иргэн би энэ хаяг дээр хаягийн өмчлөгч эзэн нь мөн гээд манай дээр хүсэлт гаргавал манай хяналтын байцаагчийн дүгнэлтээрээ бусад хүмүүсийн түдгэлзүүлж болох ийм гарц бол байгаа юм.

Ийм хуулийн заалтыг бид нар бол хуульд оруулж өгсөн юм байгаа юм.

**Г.Ганболд:** Ажлын хэсгийн 2 дугаар анги микрофон Дэлгэрнаран дарга. Хурууны тэмдэглэгээ, дүнгийн талаар.

**П.Дэлгэрнаран:** Ганбаатар гишүүний асуултад хариулъя. Гар дээрх бэхэн тэмдэглэгээ санал өгсөн сонгогчдыг бол саналаа өгснийг илэрхийлэх ийм бэхэн тэмдэглэгээ хийгдэнэ. Энэ жилийн хуульд бол энэ орсон байгаа. Тэгээд ингээд энэ бэхэн тэмдэглэгээг бол ер нь манайх их дандаа Энэтхэгээс авч нийлүүлдэг. Бид нар бол Энэтхэгээс аваад сая одоо лабораторийн шинжилгээ хийлгүүлээд. Хүний биед бол одоо сөрөг нөлөөгүй гэдэг лабораторийн дүгнэлтийг нь гаргуулаад бэхэн тэмдэглэгээ хийх, одоо хүрэлцээтэй хэмжээний нөөцөө бол бид нар авчирчихсан одоо энд хадгалж байгаа. Яг одоо тухайн санал хураалтын өдөр бол одоо энэ бэхэн тэмдэглэгээний бол ашиглалтын хугацаа нь хүчинтэй. Ингээд одоо зориулалтын дагуу хадгалж байгаа.

Одоо бид нар бэлтгэлээ бол энэ дээр бол 100 хувь хангасан төлбөрүүдээ бол хийсэн. Я яах вэ зүгээр ер нь энэ бол ийм арьс, хумс хоёрыг оруулсан хуучин бид нар сонгуулиудаар зарим үед хэрэглэдэг байсан нэг ийм цэгийн хэлбэрээр багсны үзүүрээр ингэж одоо тэмдэглэх юм байгаа. Тэгээд яах вэ ер нь энэнтэй холбогдуулаад тэрнээс гадна санал тоолох төхөөрөмж байна. Энэтэй холбогдуулаад орон нутгуудад явж ажиллах энэ хэсгийн хороодод яг энэ байгуулагдаад дуусахаар явж ажиллах юмнууд бол бид нарт чухал байгаа.

Ялангуяа ийм юмнууд ийм техникийн шийдэлтэй ийм зааварчилгааны юмнуудыг бол бид нар газар дээр нь хийж өгөхгүй бол одоо цахимаар яваад үр дүн болбол их багатай байгаад байгаа. Тэгээд энэ ажлынхаа бол бэлтгэлийг бид нар хангасан. Энд ялангуяа санал тоолох төхөөрөмжийг ажиллуулах даамлуудыг бол яг газар дээр нь бодит байдлаар үзүүлж сайн сургахгүй бол энэ одоо санал хураах явц өдөр бол гацалт үүсэх энэ дээрээ бол одоо манай даамлууд төөрч уу будилах ийм юм гарах вий гэдэг болгоомжлол маш их байгаа.

Сонгуулийн дүнг таны хэлсэн зөвлөмжийг бол бид нар зуун хувь хүлээж авч байна. Ер нь бол тооцоололтой байгаа бид нар яагаад гэвэл урьд нь бол тэр нэг мянганы тасал гээд л гарч ирээд л нэлээд асуудал болсон. Тэгэхээр бид нар бол энэ дүн дамжуулах сонгуулийн дүнг харуулах, дэлгэцээр харуулах энэ программынхаа өгөгдлүүдийг одоо файл үүсгэх ийм юмнууд дээрээ бол бид нар бол онцгой их анхаарч байна. Одоо бид нар бол сонгуулийн өдөр бол хоёр дэлгэц ажиллуулна гэж том дэлгэц ажиллуулна гэж бол тооцож байгаа. Нэг дэлгэц нь бол дүн дамжуулна, нөгөө дэлгэц нь бол камерын системээр өдөржин яг санал хураалтыг бүхэлд нь бол одоо ингээд хэсэгчлэн харуулаад, түүврээр харуулаад байхаар. Ийм боломжтойгоор хоёр дэлгэц ажиллуулна.

Дүн дамжуулах дэлгэцийнхээ одоо ерөөсөө бүтэц харах, дамжуулаад хүмүүст ойлгогдох байдал. Тэр бүх юмнуудыг бол бид нар урьдчилан бэлтгэж санал хураалтаас 5 хоногийн өмнө бид нар туршиж үзнэ гэж тооцож байгаа.

**Г.Ганболд:** Ганбаатар гишүүн тодруулъя.

**Ж.Ганбаатар:** Дэлгэрсайхан даргаас зүгээр тодруулахад танайх гэдэг нь ерөнхий газар гэсэн үг, ерөнхий газар гэсэн үг гэж ойлголоо. Танайх гэдэг нь танайх чинь одоо нийслэл, дүүрэг дээр одоо өөр өөрийн харьяа газрууд байгаа учраас би танайх гэдэг нь ерөнхий газар гэж ойлголоо. Би энийг өргөдлөө өгсний дараа ерөнхий газар нь шийднэ. Тэр нэг хөдөлгөөн хаачихсан байгаа шүү дээ. Одоо 9-нөөс билүү? Хаана гээд байгаа билүү, хаачихсан байгаа билүү? Тэр хамаарах юм уу гэдгийг нь тодруулж асууя.

Тэр хөдөлгөөн хаачихсан гэдэг нь тэр өргөдөл гомдлыг хүлээж байх хугацаанд хамаарах юм уу гэдгийг нь.

**Г.Ганболд:** Ажлын хэсгийн 3 дугаар микрофон.

**Д.Дэлгэрсайхан:** Улсын бүртгэлийн ерөнхий газар Дэлгэрсайхан.

Хоёрдугаар асуултаас нь хариулчихъя. Тэр бол хамаарахгүйгээр байгаа. Ямар ч тохиолдолд иргэн гомдлоо гаргаад асуудлаа шийдүүлж болно. Манайх гэдэг нь ганц ерөнхий газар биш. Би улсын бүртгэлийн байгууллагын нийт орон даяр бүх нэгжүүдээ хэлсэн. Өөрөөр хэлбэл 9 дүүрэг, 21 аймаг, бүх хяналтын улсын байцаагч ажилладаг бүх газруудаа. Манай зарим хороод дээр хяналтын улсын байцаагч бол ажилладаггүй. Зөвхөн бүртгэгч байдаг. 9 дүүрэг 21 аймагтаа зарим томоохон газрууд тосгод дээр хяналтын улсын байцаагч байдаг ажилладаг. Тэгэхээр хяналтын улсын, байгаа л газар нь. Болно. Бүрэн бололцоотой.

**Г.Ганболд:** Цахимаар Пүрэвдорж гишүүн асуулт асууя.

**Б.Пүрэвдорж:** Сайн байцгаана уу?

**Г.Ганболд:** Сайн сонсогдож байна.

**Б.Пүрэвдорж:** Тэгэхээр сонгогчдын нэрсийн жагсаалтыг тодорхой журам гаргаж Сонгуулийн ерөнхий хороо одоо Улсын бүртгэлийн ерөнхий газар хамтраад журам гаргаад шийдэх ёстой.

Тэгэхээр сонгогчдын нэрсийн жагсаалтыг намуудад өгөх тухай асуудал бол хамгийн чухал асуудал байгаа. Гэтэл Улсын бүртгэлийн ерөнхий газар тодорхой зарим нэг хуулиудад одоо энэ нэрсийн жагсаалтыг өгөх нь одоо хувь хүний нууцтай холбоотой асуудал байна гэдэг үндэслэлээр энэ нэрсийн жагсаалтыг өгөх тухай асуудлыг шийдэхгүй байгаа. Журмыг бол батлахдаа өөрсдөө баталсан журмын зайлшгүй одоо сонгуулийн ерөнхий хороотой хамтарч энэ журмыг зөвшилцөж батлах ёстой. Гэтэл одоо энэ үүргээ хэрэгжүүлэхгүй байгаа. Энэ дээр нь хууль дээр тодорхой тусгаад өгсөн зүйл. Тэгэхлээр нэг зүйлийг Дэлгэрсайхан даргад бол хатуу үг хэлэхэд ер нь бол аливаа одоо органик хуулиуд, өөрөөр хэлбэл одоо иргэн хүний, хувийн нууцтай холбоотой асуудал. Сонгуулийн тухай хууль бол бүгдээрээ одоо органик хуулиуд. Тэгэхлээр энэ органик хуулиуд нэг нь нөгөөд өөрөөр заасан тохиолдолд бол тухайн асуудлыг зохицуулж байгаа буюу одоо Ерөнхийлөгчийн сонгуулийг зохицуулж байгаа Ерөнхийлөгчийн сонгуулийн тухай хуулийг давуу болгож хэрэглэх ёстой юм.

Тийм учраас энэ намуудад сонгогчдын нэрсийн жагсаалтыг өгөх тухай асуудлыг шийдвэрлэхгүй бол хууль биелүүлэхгүй бол тантай бас тодорхой хэмжээний хариуцлага тооцох энэ ажлыг зохион байгуулна шүү гэдгийг хэлье.

Тэгээд яагаад энийг өгөхгүй байгаа тийм шалтгаанаа одоо та бас тодорхой тайлбарлаж нэгдүгээрт хэлж өгөөрэй.

Хоёрдугаарт одоо энэ ямар ямар хуулиудаар юу нь болохгүй байгаа тэгээд энийгээ яагаад одоо Байнгын хороо болон Улсын Их Хурлаар одоо энэ асуудлыг шийдвэрлүүлэх талаар одоо ямарваа нэгэн зүйл өгөхгүй байгаа юм бэ гэдэг.

**Г.Ганболд:** Ажлын хэсгийн гурав.

 **Д.Дэлгэрсайхан:** Улсын бүртгэл Дэлгэрсайхан Пүрэвдорж гишүүний асуултад хариулъя. Энэ та буруу ойлголттой, одоо буруу мэдээлэлтэй байгаа юм байна. Энэ журмыг хэлэлцэж байх үед Сонгуулийн ерөнхий хороонд энэ нэрийн жагсаалт өгөх тухай асуудал яригдсан юм. Хуульдаа бол хоёр л газар өгнө. Өөрөөр хэлбэл сонгуулийн хэсгийн хороонд өгнө. Улсын бүртгэлийн асуудал эрхэлсэн төрийн захиргааны байгууллага, сонгуульд оролцохоор бүртгүүлсэн нам, эвслийн төлөөлөх эрх бүхий этгээдэд өгнө.

Энэ хоёроо бол хуулийнхаа дагуу 100 хувь бид бүхэн хэрэгжүүлнэ. Харин журам дээр яригдсан асуудал бол Сонгуулийн ерөнхий хороонд сонгогчдын нэрийн жагсаалтыг өгөх эсэх асуудал яригдсан юм байгаа юм.

Тэгэхээр бид нар хуулийнхаа дагуу таны асууж байгаа нам эвсэлд бол яг хуулийн хугацаанд нь хүргүүлж ажиллана.

**Г.Ганболд:** Пүрэвдорж гишүүн нэг минут сунгая. Пүрэвдорж гишүүн. Тэгэхлээр аль нь ч байсан тэгэхээр. Ер нь бол Сонгуулийн ерөнхий хороо бас тодорхой хэмжээгээр энэ сая түрүүний Ганбаатар даргын хэлсэнчлэн нэг хаяг дээр одоо 6 хүн, 10 хүн, заримдаа 25 хүн зүгээр ингээд тоог нь тавиад орхичихсон ийм зөрчлүүд маш их байгаад байна. Тэгэх дээр Сонгуулийн ерөнхий хорооноос энэ сонгууль хэрэгжүүлэх энэ байгууллагынхаа хувьд энэ одоо хяналтын ажлыг хийх ёстой.

Харамсалтай нь одоо яг энэ журам батлах асуудал дээр Дэлгэрнаран дарга эсрэг санал өгсөн. Өөрийнхөө байгууллагын эсрэг санал өгсөн ийм зүйл гараад байгаа. Тэгэхлээр ер нь бол энэ Сонгуулийн ерөнхий хороо намууд нь шийдвэрлэж Сонгуулийн ерөнхий хорооны дарга сонгогчдын нэрсийн давхардлын асуудлыг шийдвэрлэж, төрийн байгууллага нь нэг талд нь болгох нь хамгийн чухал байгаа шүү гэдгийг хэлье.

**Г.Ганболд:** Мөнхбат гишүүн асуулт асууя.

**Ж.Мөнхбат:** Сонгуулийн бэлтгэл ажлын явцтай холбоотой мэдээлэл бол надад байгаа. Дэлгэрнаран даргаас хоёр, гурван асуулт байна. Одоо цар тахлын үед ажиллаж байгаа учраас энэ цар тахал гарсан голомтууд одоо аймаг сум ч байдаг юм уу, хороо, дүүрэг хотхон ч байдаг юм уу. Энд байгаа иргэдийн одоо энэ 2 сарын дотор одоо цар тахал огт алга болчихгүй л байх л даа.

 Тэгэхээр эдгээр иргэдийн одоо саналыг авах асуудлыг яаж шийдвэрлэх гэж байгаа юм? Улсын онцгой комисс тодорхой хэмжээний Засгийн газраас ч юм уу журам гарах болов уу гэж ингэж бодож байгаа.

Тэгэхээр Засгийн газар, Улсын онцгой комисс руу санал юмаа явуулсан уу? Нэгдүгээрт.

Хоёрдугаарт халдвар авсан, эмчлүүлж байгаа улаан бүсэд байгаа иргэдийн саналыг яаж авах. Энэ бас тодорхой хэмжээний нэг журам, чиглэл гарах болов уу гэж ингэж ойлгож байгаа юм.

Гуравдугаарт одоо энэ сонгуулийн бэлтгэл ажлыг хангахтай холбоотой Сонгуулийн ерөнхий хорооны ажилчид маань нөгөө тойргуудаар явж хэсгийн хороодод сургалт хийх тийм үү. Одоо 21 аймаг, 9 дүүргээр явах ажил байгаа шүү дээ. Тэгэхээр энэ хөл хорионы энэ үед энэ асуудлыг яаж шийдэж байгаа вэ? Энэ асуудал мэдээж одоо Улсын онцгой комисст хандах байх. Засгийн газарт хандаж тодорхой журам гаргах болов уу, яадаг юм. Энэ бас ажлууд ер нь хэр явж байна вэ гэдэг нэг асуулт.

Дараагийн нэг асуудал бол энэ түрүүн Ганбаатар гишүүн ярилаа. Яг санал хураалтын өдөр. Санал хураалтын явц ирцийн асуудал. Энэ асуудлыг ингээд байн байн ойрхон ингээд мэдээллээ иргэдэд одоо сонгогчдод өгөх нь бол хамгийн чухал байгаа. Тэгэхээр энийг ингээд өгөхөд танайх бас Бүртгэлийн ерөнхий газартай холбоотой ямар ямар нэгэн байдлаар холбоотой асуудал байна уу, үгүй юу. Одоо Дэлгэрсайхан дарга Дэлгэрнаран дарга. Энэ дээр нэг хариулт өгөөч. Байвал одоо энийг шуурхай хөнгөн болгох ямар одоо боломж бололцоо.

**Г.Ганболд:** Ажлын хэсгийн хоёрдугаар микрофон.

**П.Дэлгэрнаран:** Мөнхбат даргын асуултад хариулъя. Цар тахлын үед санал хураалтыг яаж зохион байгуулах вэ гээд энийг бол Ерөнхийлөгчийн сонгуулийн тухай хууль хэлэлцэх үед Байнгын хороон дээр болон нэгдсэн чуулган дээр ч гишүүд анхааруулж хэлж байсан. Ер нь бол энэ нөхцөл байдал тухайн үед байгаа нөхцөл байдалдаа тохируулаад. Улсын онцгой комисс, Сонгуулийн ерөнхий хороо энэ асуудлыг зохицуулж, журамлаж шийдвэрлэх ёстой гэдэг ийм байр суурьтай байсан. Тэгээд бид нар бол энэ 6 дугаар сарын 9-нийг хүртэл бол байдал яг яаж өөрчлөгдөхийг бол одоогоор урьдчилж тааварлахад бол жаахан хүндрэлтэй байгаа.

Тийм учраас бол ямар ч гэсэн Улсын онцгой комиссоос тодорхой журам гаргуулж авъя. Бүр засгийн газраас ч, газар дээр ч энийг хэлэлцүүлж нийтээр дагаж мөрдөх ийм журмын хэмжээтэй хүчин чадалтай ийм журам бий болгоё гэсэн ийм саналтай байгаа. Бид нар энэ саналаа Улсын онцгой комисст хүргүүлсэн.

Тэгээд яах вэ гэхээр яг одоо ингээд өнөө маргаашгүй бол бас журам гаргачихвал арай эртдэх болов уу. Нөхцөл байдлыг жаахан харж байж санал хураах өдөр лүүгээ нэлээн ойртуулж байж энийгээ ингэж журамлаж гаргаж авъя гэсэн нөхцөл байдалд арай жаахан бодитой болох ийм цаг хугацаа руу нь дөхүүлж байж гаргая гэсэн ийм одоо бид нар бодолтой байж байгаа. Энд эмчлүүлж байгаа хүмүүсийн саналыг бол яаж зохион байгуулах вэ гэхээр бид нар энэ хуульд орсон нөгөө явуулын саналын хайрцгаар бид нар авахаас өөр аргагүй байгаа.

Энэ саналыг авахад бол эмчлүүлж байгаа болон бусад газар эрүүл мэндийн зөвхөн цар тахал төдийгүй ер нь бусад өөр төрлийн өвчлөлөөр эмчлүүлж байгаа ийм хүмүүс бол санал авах байранд ирж чадахгүйгээ илэрхийлж долоо хоногийн өмнө санал хураах өдрөөс долоо хоногийн өмнө илэрхийлээд, тухайн байгууллагадаа илэрхийлээд байгууллага нь хэсэг тойргийн хороодод бүртгүүлснээр энийг явуулын хайрцгаар авна. Энд бол нэлээд олон төрлийн юм байгаа. Одоо ингээд эмнэлгүүд ачааллаа хүрэхгүй, зарим нь.

**Г.Ганболд:** Минутаас сунгаад өг дөө. 2 дугаар микрофон. Хариултаа гүйцэд авъя. Долоо хоногтоо багтаагаад тэр долоо хоног дотор бол бас хүмүүс эмнэлгээс орох гарах гээд ийм хөдөлгөөнүүд бас бий болно. Тэгээд энэ нөхцөлүүдийг бид нар бүгдийг нь тооцоолж байж энэ асуудлыг бол бид нар Хүний эрхийн Комисстой ч бас ярина. Бид нар өөрсдөө дотооддоо ч бас зохион байгуулж энэ санал авах ажлыг бол бид нар одоо оновчтой зохион байгуулна. Энийг бол юуг нь дөхүүлж байж бид нар бол одоо журмыг нь хийе ээ гэсэн бодолтой байгаа. Хөл хорионы үед орон нутагт ажиллах улсууд хүний хувьд бол манайх би түрүүн хэлсэн. Мэдээллийн технологийн багийнхан буюу санал тоолох төхөөрөмж дээр одоо та мэдээллийн технологийн даамлуудыг сургах, орон нутаг дээр нь газар дээр нь сургах асуудал байгаа. Бид нар ер нь Сонгуулийн хорооны бүх шатны хорооны бүрэлдэхүүнд ажиллах ажилтнуудыг ч гэсэн газар дээр нь сургах асуудал их байсан, чухал байсан.

Тэгээд одоо хөл хорионы асуудлаас болоод бид нар бол цахимаар сургаж байгаа, цахимаар заримыг нь сургаад томилсон. Одоо бид нар яах вэ гэхээр нийт бүртгэгдсэн хүмүүсийг биш томилогдсон хүмүүсээ одоо буцаагаад бас нөхцөл байдал, боломж олдвол Улсын онцгой комисстой байж байгаад газар дээр нь томилогдсон хүмүүстэйгээ бас дахин танхимаар юм уу одоо шууд байдлаар уулзаж зааварчлах ийм асуудлууд бас байгаа. Бид нарт хүлээгдэж байгаа энэ ажил сонгуулийн санал хураалтаас наана. Ирцийн хувьд бол бид нар бол яг сонгуулийн санал хураалтын өдрүүдэд бол тодорхой цагуудад бол Улсын бүртгэлийн ерөнхий газар манай хоёр бол тохироод ирцийг нийтэд мэдээлж явдаг. Одоо 15 цагаас, 17 цагаас, 19 цагаас ч гэдэг юм уу. Ингээд 20 цагаар ч гэдэг юм уу, ингээд бид нар тогтсон цагууддаа бол нийтэд мэдээлээд энэндээ бол Улсын бүртгэлийн ерөнхий газрын нөгөө одоо иргэдийн бүртгэлийн төхөөрөмжүүдээс одоо шууд мэдээллүүдээ авч ингээд нэгтгээд тодорхой цагуудад мэдээлэл өгдөг.

Бид нар энэ удаад бол бас энийгээ боловсронгуй болгоно гэсэн саналтай байгаа. Яагаад гэвэл хуучин нэгтгээд тодорхой хугацааны дараа нэгтгэхээр яг бодит ирц бол яг тухайн юун дээрээ бол бас жаахан арай өөрчлөгдчихөөд ингээд байгаа.

Тэгэхээр зэрэг бид нар одоо бол бас техник ашиглаж энийгээ алдахгүй. Ерөөсөө яг тэр тухайн цаг минутад ирц нь таарч байхаар ингэж мэдээлэх ийм шийдлүүдийг бид нар хийж харилцан ажиллаж байгаа. Ер нь бол Улсын бүртгэлийн ерөнхий газар манай хоёр санал хураалтын өдрийн өмнө бид нар цагаа тогтоод яриад тэгээд Улсын бүртгэлийн газраас ирж байгаа мэдээллүүдээ бол бид нар нэгтгээд мэдээлээд явж байгаа.

Энэ дотор бол ер нь сүлжээнд ордоггүй хөдөө орон нутагт нэг 300-гаад хэсгийн хороо байгаа юм. Ерөөсөө мэдээлэл дамжуулахад хүнд. Зарим нь уулын орой дээр гарч ирж мэдээлэл дамжуулдаг сүлжээтэй газар очиж байж мэдээлэл дамжуулдаг. Тэгээд энэ бол яах вэ зүгээр, ер нь сонгогчдын тооны хувьд бол цөөхөн. Гэхдээ бол бас 300-гаад хэсгийн хороод бас мэдээллийг хожимдож дамжуулдаг. Ийм хүндрэл бэрхшээл бас байгаа.

Энэ асуудлыг бас энэ удаад бас анхаарч ажиллана гэж бодож байна.

Баярлалаа.

**Г.Ганболд:** Мөнхбат гишүүн тодруулъя.

**Ж.Мөнхбат:** Бэлтгэл ажил бол ингээд хангагдаад явж байгаа юм байна. Боломжийн явж байгаа юм байна гэж ойлголоо. Энэ энэ удаагийн Ерөнхийлөгчийн сонгууль хуулиараа санал тоолох машинаар тоолсны дараа 100 хувь гараар тоолох болж байгаа тийм үү? Тэгэхээр энэ чинь 100 хувь гараар тоолсны дараа дүнг нааш нь ирүүлэх юм уу, эсвэл одоо машинаар санал одоо тоолох төхөөрөмжөөр цоолсны дараа ирүүлээд тэрийг нь одоо гараар баталгаажуулах юм уу? Энэ дээр нэг мэдээлэл өгөөч.

Би өөрөө бас энэ хар машин шатааж явсан гэдэг нэр хочтой хүн. Тэгж байж одоо өнөөдөр 50 хувиар гар тооллого, давхар хяналт болж. Өнөөдөр одоо 100 хувь ингээд гар тооллого, хяналтын тооллого хийдэг болоод ингээд явж байгаа юм, нэгдүгээрт.

Хоёрдугаарт энэ санал тооллогын өдөр энэ ирцийн мэдээ, явцын мэдээг өгөхдөө сая ярилаа. Бүртгэлийн ерөнхий газар, Сонгуулийн ерөнхий хороо хоёр сайн хамтарч ажиллаарай. Дэлгэрсайхан дарга аа, Дэлгэрнаран дарга аа.

Энэ дээр одоо тэр түргэн шуурхай байх. Зөрөө мафангүй байх. Тийм ээ, шуурхай байх.

**Г.Ганболд:** Ажлын хэсэг гурав гуравдугаар микрофоныг өгье.

**Д.Дэлгэрсайхан:** Ер нь сонгуулийг улсын бүртгэлийн байгууллага чиг үүргээ хэрэгжүүлэхэд 80-90 ажлыг хийж гүйцэтгэж байгаа. Энэ дотор хийж гүйцэтгэж байгаад ер нь яг сонгуулийн өдрийн энэ ажлын хариуцлагаас нэлээн олон зүйл бас их хамаардаг. Тэгэхээр яг таны ярьж байгаа энэ ирцийн асуудал. Одоо бид нар ямар шийдлээр өмнөх сонгуулиудаас харж байгаад өмнөх сонгууль дээр бас хэрэглэсэн шийдэл юу вэ гэхээрээ ирцийг яг тухайн яг цаг мөчид нь шууд дэлгэцэн дээр бид нар гаргаж байгаа тийм программын өөрчлөлтийг хийчихсэн юм. Өөрөөр хэлбэл яг манай ерөөсөө сонгуулийн процесс яваад л, хамгийн эхлээд л сонгогч маань ирээд манай дээр таньж баталгаажуулдаг. Тэр үед нь арав дахь хүн, хоёр дахь хүн гээд нийт тоо нь байж байгаа учраас ирцийн мэдээллийг шууд дэлгэцдээ шидчихдэг. Ийм шийдэл бол хийчихсэн.

Манай хоёр ямар тохиолдолд их хамтарч ажиллах шаардлага байна уу гэхээрээ яг саяын ярьдаг тэр дамжуулалт дээрээ. Өөрөөр хэлбэл манай дээр одоо ажлын хэсэг гарчихсан Дэлгэрнаран даргаас ирсэн саналаар манайх мэдээлэл технологийн болоод бодлого төлөвлөлт дээр ажлын хэсэг дээр хүн гаргахдаа өгчихсөн байж байгаа.

Тэгэхээрээ бид нар нэгтгэлээ хийдэг, түрүүний ярьдаг 200, 300 нь цөөн, нэг хороод нь хүлээгдчихээр энэ хугацаа маань хойшоо явчихдаг. Энэ хоорондуур тодорхой хэмжээний хүмүүс саналаа өгсөөр л байдаг учраас энэ зааг, энэ дамжуулалт дээр л асуудал гарч байгаа. Бид нар бол яг цаг тухай нөгөө 2087 хэсгийн яг цаг тухайд нь бүр минут, секундээр нь ирцийн тухайн тохиолдолд нь гаргахад бол ямар ч асуудал байхгүйгээр шийдлээ бол олчихсон юм.

Одоо харин дамжуулалт дээрээ нэгтгэл дээрээ одоо бид нар нэлээн сайн хамтарч ажиллах шаардлагатай болж байгаа юм. Яг амьдрал дээр бол даамлаасаа авна бид нар болохоор яг итгэмжлэгдсэн ажилчдаасаа мэдээллээ аваад тэгээд хоёр талаасаа мэдээлэл нийлүүлээд манайх Сонгуулийн ерөнхий хороо руу тухайн цаг мөчид манай авсан мэдээллүүдээ бас шийдээд тэндээ бас давхар чеклэдэг ийм процессоор одоо яг яваад байгаа юм.

Тэгээд нэгтгэл дээрээ л нэлээн тийм удах асуудал гараад байдаг. Ер нь бол сонгууль болгоны дараа л нэг.

**Г.Ганболд: 2** номерын микрофоныг өгье.

**П.Дэлгэрнаран:** Энэ санал хураалтын дүн гаргах дүнг мэдээлэх тухай, холбоотой танд тодруулсан тодруулга асуултад хариулъя.

Саналын дүнг бол шууд эхлээд тэр автоматжуулсан системээр дамжуулна. Санал тоолох төхөөрөмжөөс нөгөө мэдээллээ боловсруулаад шууд төв серверт өгөөд төв серверээс шууд дэлгэцэд дамжуулах зарчмаар хуучин уламжлалт аргаараа бид нар шууд энийг өгөөд явна. Хэсэг дээр байгаа, одоо хэсгийн хорооны ажилтнууд, ажиглагчдын улс төрийн намын ажиглагч нарын хяналт дор гар тооллогыг нэн даруй үргэлжлүүлж явуулаад байрнаасаа гарахгүйгээр гар тооллогыг хийж дуусгана.

Тэгээд тэрийг дараа нь дамжуулагдсан дүнтэйгээ харьцуулж алдаа байгаа эсэхийг тулгаж шалгах ийм юм болох юм. Тэгээд энэ бүхэлдээ бол процессын хувьд бол автоматжуулсан системээр дамжуулж байгаа дүн, дэлгэцээр дамжуулж байгаа дүн бол ерөнхийдөө санал хураалт дуусаад л 22 цаг гээд хэсгийн хороод хаагаад л, тэгээд л ер нь эхний мэдээлэл бол ерөөсөө нэг 10, 15 минут, 20 минутад л ороод ирнэ. Тэгээд тэр орж ирж байгаа мэдээллүүдийг бол шууд дэлгэцээр дамжуулаад явна. Тэгээд энд сүүлчийн нөгөө нэг сүлжээнээсээ хамаараад хэсгийн хороод чинь ингээд л цувраад л ингээд яваад байна. Эхний одоо гол гол сүлжээтэй нэг 700 гаран 800-гаад их сүлжээ сайтай ийм хэсгийн хороод байгаа тэд нар бол зүгээр шууд л ерөөсөө хэдхэн минутын дотор л ороод ирнэ.

Тэгээд хэсгийн хорооны санал хураах байран дотор хэсгийн хорооны бүрэлдэхүүн бол гар тооллогынхоо ажилд шууд шилжинэ. Гар тооллогоо бол завсарлага авахгүйгээр ямар нэгэн байдлаар орж гарахгүйгээр гар тооллогоо бол камерын хяналт дор ажиглагч нарын хяналт дор ингээд тоолоод автоматжуулсан системийнхээ дүнтэй тулгаж шалгах юм. Ийм л юм байгаа юм. Урьд нь бол ингэж бас хэсэгчилсэн байдлаар тулгаж шалгаж байсан. Энд бол зөрөө гарч байгаагүй.

Баярлалаа.

**Г.Ганболд:** Би хоёр, гуравхан зүйл тодруулчихъя. Сонгууль болгоны дараа л нэг хар машин, тэгээд сонгогчдын нэрсийн жагсаалтын будилаан л байнга л байдаг л даа. Тэгээд ер нь бол Ерөнхийлөгчийн сонгууль, бас Их Хурлын сонгууль, орон нутгийн сонгуулийг бодох юм бол бас арай онцлог л доо. Улс нэг тойрог учраас нөгөө царцаа нүүх нэг хаяг дээр олон хүн байна гэдэг бол угаасаа их сонин биш, тийм ээ. Ер нь бол энэтэй холбоотой энэ сонгогчдын нэрсийн жагсаалттай холбоотой хуулиараа бол сая Дэлгэрсайхан дарга хэлсэн. Хоёр удаа өгнө өө гэж. Тэгээд Сонгуулийн ерөнхий хороонд энийг мэдээллийг авах шаардлага байгаа юм уу? Дэлгэрнаран дарга аа. Танайх хүсээд байгаа юм уу? Эсвэл одоо зүгээр сая Пүрэвдорж даргын хэлээд байгаагаар танайх авах гээд Дэлгэрсайхан дарга өгөхгүй гээд тэгээд хамтарсан журам дээрээ гарын үсэг зураагүй юм шиг л би ойлгоод байна л даа. Шаардлага байна уу, үгүй юу гэдгийг асуух гээд байгаа юм.

Хоёрт нь бол түрүүн нөгөө Ганбаатар гишүүний асуусан нэг баахан нэг хаяг дээр нэг олон бүртгэлүүд байгаа. Таны хэлснээр бол одоо өргөдөл гаргах юм бол хасалт хийж болох юм байна. Хасалт хийлгэсэн хүмүүс маань өөрсдөө өөр газар шинээр бүртгүүлэх боломж нь хаагдчихаж байгаа бил үү? Тийм боломж байгаа юу гэдгийг би бас танаас дахиад асуух гээд байгаа юм, хасуулсан хүмүүс маань. Тэгээд нөгөө талаар одоо хуулиараа бол 4 сарын 1-нээс энэ нэрсийн жагсаалт чинь одоо ингээд байршаад эхэлчхэж байгаа шүү дээ, тийм ээ? Тийм учраас энийг мэдээлэх тал дээр бас манай Сонгуулийн ерөнхий хороо, Улсын бүртгэлийн ерөнхий газар хоёр бас хэр анхаарч ажиллаж байгаа юм бэ гэдгийг асуух гээд байгаа юм.

28 дугаар тойргийн одоо Их Хурлын нөхөн сонгуультай холбоотой, тэр тойргийн иргэдийн хувьд хүндрэлтэй байдал үүсэх гээд байна гэж та хэллээ. Энэ л урт хугацааны шилжилт, хөдөлгөөн хаагдаж байж энэ дээр одоо Ерөнхийлөгчийн сонгууль өнгөрсний дараа хуулийн ямар нэгэн одоо боломж, гарц гаргалгаа байна уу? Эсвэл одоо бүр 10 сарын Ерөнхийлөгчийн сонгууль нөхөн сонгууль өнгөртөл одоо явахаар байна уу гэдгийг асуух гээд байгаа юм.

Энэ зүйлүүдийг тодруулчхаад дараа нь санал хэлье.

Эхлээд хоёр номер.

**П.Дэлгэрнаран:** Ганболд даргын асуултад хариулъя. Энэ сонгогчдын нэрсийн жагсаалтыг Сонгуулийн ерөнхий хороо авах шаардлагатай юу, энэ бол одоо ямар учиртай байх вэ? Энэ дүрэм журам чинь яаж гарсан юм бэ гэж. Тэгээд бид нар энэ манай хоёрын хамтарсан хуулиар зохицуулагдсан. Одоо заагдсан хамтарч батлах журмаар бол бид нар эцэслээд баталсан. Тэгэхдээ энэ дээрээ бол бид нар нэлээн одоо ярилцсан. Сонгуулийн ерөнхий хорооны хурлаар 3 удаа оруулж байж баталсан. Тэгэхдээ бид нар бол манай хоёр талын саналын бол бас зөрүү байгаа. Манайх бол яаж үзэх вэ гэхээр Сонгуулийн ерөнхий хороо бол сонгууль зохион байгуулах төв байгууллагын хувьд бүх мэдээ мэдээллүүдээрээ бол өөр дээрээ бас авъя, байгууллагаа байлгая. Энэ бол одоо ямар ч нөхцөлд бол бид нарын бол хяналт тавих. Энэ ажилд маань бол хэрэгтэй бүх чиглэлээр гэж ингэж үзэж, одоо бид нар Сонгуулийн ерөнхий хороонд юугаа ирүүлээч ээ гэсэн.

Тэгэхээр Улсын бүртгэлийн газар бол сонгуулийн хэсгийн хороод сонгуулийн байгууллагынхаа бүх хэсгийн хороодод өгчхөж байгаа. Сонгуулийн төв ерөнхий хороонд бол өгүүлэх тийм хуулийн заалт байхгүй. Сонгуульд оролцож байгаа улс төрийн намуудад бол өгч байгаа өгнө өө. Энийг бол одоо хуульд нэр заагдсан энэ газруудаа бол өгнө өө гэж ингэж үзэж байгаа. Тэгээд одоо бид нар эцэстээ хоёр талаасаа саналуудаа бас нэгтгэсэн. Тэгээд одоо нэгтгэсэн байдлаар одоо хамгийн сүүлд бол за тэгээд Улсын бүртгэлийн газраас бол Сонгуулийн ерөнхий хороонд одоо сонгуулийн нэрсийн жагсаалтыг бол хүргүүлэхгүй. Гэхдээ Сонгуулийн ерөнхий хороо саяны гарсан зөрчил гомдлууд дээр яаж ажиллах вэ гэхээр Улсын бүртгэлийн газар дээр бид нар бол цонх нээж, за манайхаас бол тавих гомдол маргаануудыг бол Улсын бүртгэлийн газарт бол нэрсийн жагсаалттай холбоотой гомдол маргааныг улсын бүртгэл.../минут дуусав/.

**Г.Ганболд:** Хоёрыг сунгая, хариултаа гүйцэд авъя.

**П.Дэлгэрнаран:** Тэрнээс гадна бид нар бол Улсын бүртгэлийн газар дээр очоод өөрсдөө энэ зөрчил маргааныг шийдвэрлэсэн байдлыг бол өөрсдөө хянаж үзэх, зарим зүйлүүдийг бол тодруулах боломжтой ийм шийдлүүдийг хийсэн. Энэ асуудлыг бол хоёр байгууллагын шийдвэрээр бол энэ асуудлыг шийдсэн, ийм байдлаар асуудлаа шийдсэн. Тэгээд энэ бид нарын хамтарч батлах ёстой журам бол батлагдсан. Одоо эцэслэгдээд явж байгаа, тэгээд хэрэгжээд явна.

**Г.Ганболд:** Ажлын хэсгийн 3 дугаар микрофон өгье.

**Д.Дэлгэрсайхан:** Дэлгэрсайхан. Нэг хаяг дээр олон иргэн байгаад тэр иргэд маань нэлээн гомдол гаргадаг. Царцаа гэдэг асуудал яригддаг. Тэгэхээр бид нар Улсын бүртгэлийн багц хууль хэлэлцэж байх үедээ энэний гарц нь ямар байх вэ гээд нэлээн бас ярилцсан. Бас нэлээн тодорхой тооны судалгаанууд хийсэн байдаг юм. Тэгэхээр саяын миний хэлдэг бол шууд хасаад хаячхаж байгаа зүйл бас биш ээ. Түдгэлзүүлчихэд байгаа юм. Өөрөөр хэлбэл шууд хасахлаар, магадгүй нэг хаяг дээр арван хүн байлаа. Нэг нь хууль ёсны өмчлөгч есөн хүнийг ерөөсөө улсын бүртгэлд хаяггүй болгочхож байгаа юм. Хэрвээ хасвал. Тийм учраас бид нар тэр хаяг дээр байлгаад идэвхгүй болгочхож байгаа юм. Тэр идэвхгүй болчихсон иргэд одоо шилжилт хөдөлгөөн зогсохоос өмнө л асуудлаа шийдэхгүй бол хойно нь шийдчихээр бас л нөгөө царцааны асуудал шиг гэнэтхэн нэг хүмүүс өөр нэг газраас гараад ирэх ийм асуудал гарч байгаа юм.

Тэгэхээр бид нар ерөөсөө л энийг түдгэлзүүлчхэж байгаа. Түдгэлзсэн учраас тэр хаяг бол идэвхгүй л болчхож байгаа гэсэн үг. Үлдсэн 9 нь ийм байдлаар ирэхгүй болчихно гэсэн үг. Яг тэрэн дээрээ.

Хоёрт нь за нөхөн сонгууль өнгөртөл одоо иргэд маань 28 дугаар тойргийн иргэд маань одоо нэлээн тодорхой хугацааны өмнө 3 сарын хэдэн билээ зогсоосон. Тэрнээс 10 сар хүртэл одоо 1 сарын 29-өөс 10 сар хүртэл одоо шилжих хөдөлгөөн ямар ч хийх бололцоогүй болчихно. Энэ дунд нөгөө хүүхдийн сургууль соёлын ингээд олон асуудлууд яригддаг. Одоогоор бол яг хууль дээр яг тов тодорхой, энэ дээр чиглэл гарч заачихсан зүйл байхгүй байгаад байгаа юм.

Тийм учраас л би яг энэ дээр ийм асуудал гарах нь ээ гэдгийг би бас энэ мэдээлэл дээрээ оруулсан юм байгаа юм.

**Г.Ганболд:** Санал хэлэх гишүүд байна уу, цахимаар хүн байна уу?

Пүрэвдорж гишүүн санал хэлье.

**Б.Пүрэвдорж:** Улсын бүртгэлийн ерөнхий газрын дарга, Сонгууль, ерөнхий хорооны дарга хоёрт бас тодорхой зүйл хэлье. Өөрөөр хэлбэл Дэлгэрнаран дарга та Монгол Улсын хэмжээнд сонгуулийг зохион байгуулах ийм, одоо үүрэгтэй. Тэгээд танай, одоо сонгуулийн төв байгууллагын үүрэг дотор чинь нэг тодорхой зүйл заагдсан нь бол сонгуулийг орон даяар зохион байгуулах, хяналт тавих тийм үүрэгтэй. Тэгээд бүхий л үйл ажиллагаанд нь. Тэгэхдээ энэ бүхий л үйл ажиллагаанд хяналт тавих үүргийнхээ хүрээнд та сонгогчдын нэрсийн жагсаалтыг Сонгуулийн ерөнхий хороон дээр аваад тэрнийхээ дагуу одоо аливаа нэгэн нам, эвсэл одоо тодорхой хэмжээгээр гомдол санал гаргалаа гэхэд тэрэнд нь тэндээ хариулт өгөх нь зүйтэй. Ихэнх одоо намууд, дараа нь одоо янз янзын асуудал гарах дээр Сонгуулийн ерөнхий хорооны гадаа жагсдаг.

Тийм учраас энэ одоо жагсаал, тэмцэл янз янзын юмнаасаа сэргийлээд Та бүхэн энэ сонгогчдын нэрсийн жагсаалт, давхардалтай холбоотой асуудал дээр нэг бүрчлэн хариулт өгөхөд одоо бэлэн байх ёстой гэж би үзэж байгаа юм.

Тийм учраас сонгогчдын нэрсийн жагсаалтыг Сонгуулийн ерөнхий хороо хуульд заасан тэр одоо заагдсан эрхийнхээ дагуу авах ёстой гэдгийг хэлье. Тэгээд Дэд хорооны дарга Ганболд дарга энэ өнөөдрийн хуралдаанаар бас тодорхой хэмжээний протокол, тогтоол юм уу шийдвэр гаргах ёстой. Энэ дээрээ сонгогчдын нэрсийн жагсаалтыг Сонгуулийн ерөнхий хороонд өгөх тухай асуудлыг заавал протоколдоо тусгаж өгөөрэй гэж хүсэх байна. Тэгээд 3 дугаарт нь Сонгуулийн ерөнхий хорооны гишүүд, тэгээд Улсын бүртгэлийн ерөнхий газар хоёрыг нэг дэх өдрөөс манай бүлэг хүрээнд одоо саяын миний асуусан асуулт, ялангуяа одоо Сонгуулийн ерөнхий хороонд нэрсийн жагсаалтыг өгөх тухай асуудлыг тодорхой болгоод тодорхой хариулттай ирээрэй гэж та бүхэндээ хэлье.

Баярлалаа.

Өнөөдөр та тэр одоо протокол гарах талаар ямар бодолтойгоо хэлчхээрэй.

**Г.Ганболд:** Өнөөдөр бол бид нар зөвхөн одоо сонгуулийн явцын талаар мэдээлэл сонсож байна. Бид нар бол Дэд хорооны одоо эрх үүргийн хувьд бол Төрийн байгуулалтын байнгын хорооны тодорхой асуудлыг тухайлах юм бол энэ сонгогчдын нэрсийн жагсаалт, за бүртгэлийн хяналтын асуудлыг бол одоо тухайлан авч хэлэлцдэг. Шаардлагатай бол бид Байнгын хороонд асуудал тавина. Их Хурлын түвшинд асуудал тавина. Шаардлагатай бол бид нар ажлын хэсэг байгуулж чиглэл өгөх ийм боломжтой Дэд хороо байгаа.

Тийм учраас өнөөдрийн түвшинд бол бид одоо тодорхой шийдвэр гаргах бол боломжгүй. Шаардлагатай гэж үзэх юм бол Пүрэвдорж дарга өөрөө Их Хурлын гишүүний хувьд, бүлгийн зүгээс бас тодорхой шийдвэрүүдийг гаргах саналуудаа ирүүлэх юм бол бид нар дараагийн одоо хэлэлцэх асуудлынхаа жагсаалтад тодорхой томьёоллоо оруулаад шийдвэр гаргах ийм боломжтой гэдгийг хэлье ээ.

Өнөөдрийн хурлаар Дэд хорооны хурлаар бид нар 3 байгууллагын одоо мэдээллийг сонслоо. Ер нь бол сонгуулийн бэлтгэл ажил бол графикийн дагуу амжилттай сайн явагдаж байна гэдгийг бол бид нар бүгдээрээ одоо Дэд хорооны гишүүд маань хэллээ.

Ер нь бол ковидын нөхцөл байдал хүнд байгаа. Цаашдаа одоо илүү хүндрэхийг ч бид нар бол таашгүй байгаа учраас энэ сонгуулийн бэлтгэл ажилтай холбоотой, тэр дундаа одоо Гадаад харилцааны яамныхны хувьд ер нь энэ тусгай үүргийн онгоц гэхээсээ илүүтэй аль болохоор энэ DHL-ийн одоо шууданг ашиглаж, саналын хуудсыг цаг хугацаагаа сайн тооцож, мэдэрч явахгүй бол бас гадаадын одоо санал өгөх иргэдэд саналын хуудас нь очихгүй, үүнээсээ болоод сонгуулийн одоо ямар нэг маргааныг дагуулах асуудал гарах вэ?

Тийм учраас энэ дээр бол цаг хугацааны хувьд бол ер нь хүндэрнэ гэдэг байдлаар маш эртнээс одоо энэ саналын хуудсыг хүргэх, зохион байгуулах асуудлыг тооцох ёстой юм байна гэж ингэж үзэж байгаа юм.

Дараагийн асуудал бол Улсын бүртгэлийн ерөнхий газар бол үнэхээр бас одоо ачаалалтай ажиллаж байгаа. Танай байгууллагын одоо ажлыг сонгуулийн үеэр бол сайн мэднэ. Ер нь бол тэр тусмаа энэ одоо танхимын сургалтын асуудлыг энэ ковидын нөхцөлд яаж явуулах вэ? Цахимаар явуулах боломжуудыг нээх хэрэгтэй байна. Энэ чиглэлээр бас тодорхой, одоо сургалтуудаа явуулж байх хэрэгтэй.

Нөгөө талаар энэ техник тоног төхөөрөмжийн хувьд энэ хурууны хээ таних төхөөрөмжүүд бол бас орон нутгийн түвшинд тэр дундаа алслагдсан багуудын сүлжээ байхгүй газрууд дээр их хүндрэлүүд гаргадаг л даа. Нэг асуудал үүсэнгүүт бүх одоо техник тоног төхөөрөмжөөр солих асуудлууд байдаг. Энэ дээр бас одоо бэлэн байдлыг хангах чиглэлээр бас тодорхой саналууд байвал бас бид нарт хэлэх ийм одоо чиглэлийг өгч байна.

Ер нь бол зөвхөн одоо Улсын бүртгэлийн ерөнхий газар гэлтгүй Сонгуулийн ерөнхий хорооны энэ хар машин энэ хурууны хээний одоо тоног төхөөрөмжүүдийн асуудлууд олон жил болсон. Одоо бас манайхан бол аль болохоор одоо энэ сонгуулиудыг хүндэлж чирэгдэлгүй явахад бол онцгой анхаарч байгаа. Гэхдээ олон жил болж байгаа, хоцрогдож байгаа техник төхөөрөмжийн хувьд бол одоо энэ гацалт эвдрэл хэмхрэл гарахыг бол үгүйсгэхгүй. Энэ дээр бас тодорхой анхаарал хандуулж ажиллах ёстой гэж ингэж бодож байна.

Тэгээд өнөөдрийн хувьд болбол бид Дэд хорооны гишүүдээрээ явцын талаар мэдээлэл сонслоо. Ер нь бол Улсын бүртгэлийн ерөнхий газар, Сонгуулийн ерөнхий хорооноос бид нар тодорхой саналууд ирүүлж байгаа. Саналууд нь бол ер нь ерөнхий байгаа юм. Энэ дотор тодорхой бус саналууд байх юм бол бид нар цаашлаад Засгийн газар луу тодорхой чиглэл өгөх, тэр нь дэмжлэг үзүүлэх чиглэлээр, бас Дэд хороо, Байнгын хорооноос шийдвэрүүд гаргаад явах ийм боломжтой гэж ингэж үзэж байна. Тэгээд өнөөдрийн одоо хуралд оролцож мэдээлэл өгсөн ажлын хэсгийнхэнд баярлалаа. Дэд хорооны гишүүдэд баярлалаа.

Ингээд Дэд хорооны хурал хэлэлцэх асуудлаа хэлж дууслаа хуралдаан хаасныг мэдэгдье.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ П.МЯДАГМАА